**Tazwert:**

Imaziɣen deg tmurt n Lmerruk ṭṭfen aḥric ameqqran seg yimezdaɣ n tmurt-a, imi ad d-naff azal n 60 di lemya i att-yettmeslayen, maca ɣas akken tuget deg-sen d imaziɣen ur s-yettunefk ara umkan i as-iwulmen almi d iseggasen-a ineggura, imi tella tettuḍerref, rnu ɣer-s tasertit n uɛerreb i yeǧǧan taɛrabt ad tili d tutlayt tis snat n tmurt-a.

**Tutlayt :**

Deg tmurt n Lmerruk ass-a ad d-naff azal n 65 di lemya d imaziɣen, deg-s ad d-naff azal n kraḍ n tantaliwin s wayes ttmeslayen :

**01 Tacelḥit :** Ttmeslayent deg unẓul amalu n Lmerruk am temnaḍin n Sawira d Sidi Ifni) ruḥ akin alma d laṭlas n umalu anda ara ad d-naff tamnaḍt n Ticka wid i tt-yettmeslayen qqaren-asen icelḥiyen.

**02 Tarifit :** Ttmeslayent deg temnaḍin n ugafa n Lmerruk aladɣa deg Ṭanǧa, d Naḍur ruḥ akin alma d idurar n Rrif, wid i tt-yettmeslayen qqaren-asen irifiyen.

**03 Tamaziɣt :** D tantala i ttmeslayen s waṭas deg temnaḍin n Lmerruk ruḥ akin alma d tiwwura n tniri.

Tantaliwin-a ɣas akken myibɛaden wid i atent-yettmeslayen maca ttakent anzi deg waṭas n yiswiren utlayanen.

**Tuddsa tasertant tanmettit :**

Mi ara ad nuɣal ar umezruy ad d-naff uṭun wis semmus (05) yesɛa azal meqqren deg tmettiyin timaziɣin sumata, imi di tazwara yella d azamul n useḥbiber ɣef tfekka (yettarra tiṭ) yessebɛad ayen n dir fell-as (yir tiṭ) akken daɣ ad d-naff yesɛa azal meqqren deg tuddsa tanmettit ɣer yimaziɣen, imi afus d xemsa n yiḍuḍan i yesɛa, ttaken-d deg tazwara tugna ɣef amek tebna teqbilt, d wassaɣ yellan gar-asen i d-yemmalen yiwen uẓar i llan.

Mi ara ad neddem amedya ɣef tuddsa-ya ad d-naff itergiyen deg tmurt n Lezzayer ttaken-as azal i tuddsa-ya, ad d-naff ɣur-sen taqbilt (Tawsit) tebḍa ɣef semmus n yigrawen ( 01 Kel Aheggar, 02 Kel Ajjer, Kel Aher, 04 Ulmedden, 05 Ifugas) igrawen-a amzun d iḍuḍan yezdi yiwen n ufus (Azimzim) (Amnukal).

**Tuddsa tasemmusant:**

Maca ma nebɣa ad negzu tuddsa-ya ad nerzu ar tmettiyin n yimaziɣen n Lmerruk, deg-s ad d-naff timettiyin-a ddsent s talɣa-ya, ɣef akken i d-yenna D Hart deg tezrawt i iga ɣef Ayt Ɛetta deg temnaḍt n Sarhu, anda i d-yessegza tuddsa-ya : Yenna-d d akken tuddsa-ya tasemmusant tebna ɣef yal afurek deg-s, yal semmus n yigrawen d agraw asemmusan, maca ttemgaraden kan deg yigrawen uɣur ttekkin, nezmer ad d-naff iɛeggalen n yigrawen yemgaraden ttidiren deg yiwen n wadeg, win yellan d aqerruy ɣef ugraw asemmusan qqaren-as « Lamer n Ufella », fernen-tt-id yal aseggas seg yiwen gar igrawen isemmusanen yellan din s nuba, maca agraw uɣur ittekki ur yezmir ara ad yekki deg tefranin, d ukuẓ n yigrawen nniḍen kan ara d-t-id-ifernen.

Adeg n tefranin ad t-id-xtiren yegrawen-a (Adrar n Sarhu deg At Ɛetta) syin ad d-ruḥen yinmetlen n ugraw imi d-tsaḥ nnuba aseggas-nni, ad d-bedden d tawinast, wiyaḍ ad ten-ttmuqulen, ad tezzin i twinast-nni,ad dmen gar yifassen-nsen taqbuct n uyefki mi ara ad ḥsun win ifernen, ad as-fken ad isew deg-s maca s useɛwej iwakken ayefki ad yenɣel ɣef tamart-is d yiceṭṭiḍen-is, aya d azamul n rbeḥ d tnufli n lxir.

**Tawuri-s:**

Am nettat am tuddsiwin nniḍen tuddsa tasemmusant, terra ger twuriwin-is tigejdanin:

-Aṭebbeq n leqwanen i d-tessuleɣ tejmaɛt

-Aseḥbiber ɣef wakal d tlisa

-Aseḥbiber ɣef leɛwayed d wansayen

-Ajmaɛ n tbezzart i uselḥu n lumur n taddart

-Ferru n temsal d lexsem i d-yettilin ger yimezdaɣ.